Croissant Taiyaki ร้านครัวซองเคลือบน้ำตาลรูปปลาไส้ต่างๆ ขนมตัวนี้ขึ้นชื่อในเรื่องของความอร่อยมาสักพักนึงได้แล้วครับ คนที่ได้ทานต่างก็บอกเป็นเสียงเดียวกันว่ามันอร่อยมาก ได้กินแล้วจะต้องฟินไปอีกหลายวัน เลยเป็นที่มาให้ร้านนี้มีคิวที่ยาวเหลือเกินในแทบจะทุกสาขาที่เปิดมาในบ้านเราเลยก็ว่าได้ครับ 

ผมเองไม่เคยลองทานขนมตัวนี้มาก่อน ได้ฤกษ์มาลองสักทีก็ตอนที่ทางร้านมาเปิดสาขาอยู่ที่ห้างใหม่ล่าสุดอย่าง EmQuartier นี่แหละครับ รสชาติของครัวซองรูปปลานั้นผมว่าอร่อยพอใช้ได้ครับ ไม่ได้ถึงขั้นว้าวจนต้องมาต่อคิวรอกันขนาดนี้เลย ครั้งนี้ก็ถือว่าเป็นประสบการณ์ที่ดีในการลองต่อคิวแล้วก็ทานมันตอนหิวๆ อย่างน้อยก็แก้หิวได้ดีระดับนึงเลยครับ

[วิธีการเดินทาง]
สาขานี้ตั้งอยู่ที่ชั้น G เป็นร้านเค้าเตอร์เล็กๆติดกับร้าน Bee Cheng Hiang หน้า Gourmet Market เลยครับ วิธีการเดินทางมาที่ห้างนี้ก็ง่ายนิดเดียว นั่งรถไฟฟ้ามาลงที่สถานีพร้อมพงษ์แล้วก็เดิน skywalk เข้ามายังห้าง ลงบันไดเลื่อนมา 1 ชั้น เดินตรงเข้ามาทาง Gourmet Market ก็จะเจอแล้วครับ ง่ายสุดๆ ร้านไหนคิวยาวๆก็ร้านนี้แหละครับ

[บรรยากาศ/การบริการ]
ร้านนี้เป็นร้านเค้าเตอร์ไม่มีที่นั่ง ร้านเปิดโล่งเห็นพนักงานที่ทำครัวซองหมดเลยครับ ระหว่างรอคิวก็สามารถดูพนักงานทำขนมได้เพลินๆ คิวสาขานี้ยาวมากกกกกกกกกกกกกกกกกกกกก (ย้ำ) โดยเฉพาะวันหยุดเสาร์อาทิตย์ครับ ถ้าอยากทานจริงๆแนะนำให้มาต่อคิวรอวันธรรมดาก่อนเลิกงาน หรือไม่ก็หลังสองทุ่มไปเลยคิวจะสั้นรอไม่ถึง 10 นาทีก็ได้แล้วครับ

การบริการของพนักงานผมว่ามันช้าไปหน่อยนะครับ ทั้งๆที่พนักงานในร้านก็เยอะมากและการทำครัวซองก็ดูมีขั้นตอนของมันอยู่แล้ว 1,2,3 ซึ่งก็ดูไม่น่าจะยากอะไร เลยไม่เข้าใจว่าทำไมแต่ละคนกว่าจะได้มันถึงนานก็ไม่รู้เหมือนกันครับ หาคำตอบไม่ได้เหมือนกัน ฮ่าๆ

[รสชาติอาหาร/ความคุ้มค่า]
ร้านนี้ขายขนมครัวซองรูปปลาสอดไส้อย่างเดียวครับ สาขานี้มีสามไส้ให้เลือกสั่งทานได้ครับ และด้วยความที่สาขานี้คนเยอะ จึงมีการจำกัดการซื้ออยู่ที่มากที่สุด 6 ชิ้นต่อคนด้วยครับ 

วันนี้ผมลองซื้อทานทั้งสามรสชาติที่ทางร้านขายเลย รสชาติโดยรวมแล้วถือว่าค่อนข้างธรรมดาครับ ไม่แน่ใจเพราะผมคาดหวังสูงเกินไปหรือเปล่า สิ่งที่ผมชอบอย่างเดียวเลยก็คือเม็ดน้ำตาลบนตัวปลาที่มันใหญ่ หวาน และอร่อยจริงจัง ฮ่าๆ
1) รสคัสตาร์ดเย็น (65 บาท) - ไส้คัสตาร์ดเย็นจริงๆครับ เย็นจนผมว่ามันทำให้แป้งครัวซองที่ร้อนๆอยู่นิ่มไปเลย ทางร้านแนะนำให้ทานเลยทันที ผมก็ทานไปหลังจากซื้อมาไม่เกิน 30 นาที แต่มันแอบนิ่มไปแล้วครับ 
2) รสถั่วแดง (60 บาท) - ถั่วแดงของทางร้านรสชาติดีครับ แต่แอบเละไปหน่อย 
3) รสแฮมชีส (70 บาท) - รสชาตินี้เป็นครัวซองรสคาว ที่ไม่มีน้ำตาลเคลือบมาเลย รสชาติของมันผมว่ายังไม่ค่อยลงตัวเท่าไร ครัวซองแฮมชีสธรรมดาๆผมว่ายังโอเคกว่าเลยครับ

ถามว่ามันโอเคไหม มันโอเคครับ ไม่แย่ แต่ก็ไม่ได้ถึงขั้นประทับใจจนต้องไปต่อคิวซะยาวเหยียดขนาดนั้น ให้ไปต่ออีกก็คงไม่ละ ฮ่าๆ แม้ว่าชิ้นของครัวซองจะใหญ่อยู่พอสมควร แต่ผมก็คิดอีกเช่นกันว่ามันแอบแพงไปนิดนึง โดยรวมแล้วถือว่าพอทานได้ให้สามดาว ส่วนเพื่อนผมที่ซื้อมาให้ลองทานกันอยู่สองสามคนบางคนก็รู้สึกเหมือนผมคือเฉยๆ แต่บางคนกลับชอบมาก อาจจะเป็นที่สไตล์ของแต่ละคนจริงๆ ยังไงลองทานแล้วตัดสินใจกันดูเอาเองละกันนะครับ